
			JUDEŢUL ILFOV
			COMUNA CHIAJNA
Secretar general al Comunei Chiajna


Nr.46300/17.10.2023


RAPORT DE SPECIALITATE

privind aprobarea înființării Compartimentului Patrimoniu și Utilități Publice în cadrul aparatului de specialitate al primarului Comunei Chiajna, modificarea organigramei și a statului de funcții aferente aparatului de specialitate al primarului și ale serviciilor publice din subordinea Consiliului Local Chiajna

 
	Având în vedere:
- Referatul de aprobare nr.46208/16.10.2023 al primarului Comunei Chiajna;
- Hotărârea Consiliului Local al Comunei Chiajna nr.61/18.09.2023 privind aprobarea înființării Biroului Pază, Ordine și Siguranță Publică în cadrul Serviciului Poliție Locală, modificarea organigramei și a statului de funcții aferente aparatului de specialitate al primarului și ale serviciilor publice din subordinea Consiliului Local Chiajna;
- Adresa Instituţiei Prefectului Judeţul-Ilfov nr.3730/TA/20.04.2023, înregistrată la registratura Comunei Chiajna cu nr.19694/28.04.2023, prin care se comunică numărul maxim de posturi pentru anul 2023 la nivelul UAT Chiajna;
	În conformitate cu prevederile:
-	 art.129 alin.(1), alin.(2) lit.a) și lit.d), alin.(3) lit.c) și alin.(7) lit.n), art.370 alin.(1) și alin.(2), art.385 alin.(3), art.391, art.405, art.407, art.409 alin.(1), alin.(3) lit.c), art.507 alin.(1)-alin.(3), alin.(4) lit.a) și alin.(6), art.538, art.539, art.540-542, art.549-562 din O.U.G. nr.57/2019 privind Codul administrativ, cu modificările și completările ulterioare;
- art.40 alin.(1) lit.a) și lit.b) din Legea nr.53/2003 - Codul muncii, republicată, cu modificările și completările ulterioare;
- art.III și anexa nr.1 la O.U.G. nr.63/2010, pentru modificarea şi completarea Legii nr.273/2006 privind finanţele publice locale precum şi pentru stabilirea unor măsuri financiare, cu modificările și completările ulterioare;
- Legii nr.51/2006 a serviciilor comunitare de utilităţi publice, republicată, cu modificările și completările ulterioare;
- Legii nr.224/2016 pentru modificarea şi completarea Legii nr.213/1998 privind bunurile proprietate publică;
- Legii nr.153/2017 privind salarizarea personalului plătit din fonduri publice, cu modificările și completările ulterioare;
- art.1 alin.(1) și alin.(4), art.2, art.4 alin.(2) și anexa nr.3 la H.G. nr.797/2017 pentru aprobarea regulamentelor-cadru de organizare şi funcţionare ale serviciilor publice de asistenţă socială şi a structurii orientative de personal, cu modificările și completările ulterioare;
- Legii nr.273/2006 privind finanţele publice locale, cu modificările și completările ulterioare;
- Legii nr.24/2000 privind normele de tehnică legislativă pentru elaborarea actelor normative, republicată, cu modificările și completările ulterioare;
- art.7 alin.(13) din Legea nr.52/2003 privind transparența decizională în administrația publică, republicată, cu modificările și completările ulterioare;



	Pentru a se asigura o mai bună monitorizare a bunurilor care intră în patrimoniul instituției.
	Pentru constituirea unui instrument de monitorizare și gestionare a modului de executare a contractelor de furnizare, servicii și lucrări, precum și de verificare a modului de îndeplinire a clauzelor contractuale de către furnizor/prestator/executant, cu identificarea funcțiilor implicate și a responsabilitătilor ce trebuie atribuite pentru urmarirea și derularea contractelor.
	Cunoscând faptul că, autorităţile administraţiei publice locale au competenţă exclusivă, în condiţiile legii, în tot ceea ce priveşte înfiinţarea, organizarea, gestionarea şi funcţionarea serviciilor de utilităţi publice, precum şi în ceea ce priveşte crearea, dezvoltarea, modernizarea, reabilitarea şi exploatarea bunurilor proprietate publică sau privată a unităţilor administrativ-teritoriale care compun sistemele de utilităţi publice.
	În vederea asigurării monitorizării și controlului modului de respectare a obligațiilor și responsabilităților asumate de operatori prin contractele de gestiune, cu privire la respectarea indicatorilor de performanță și a nivelurilor serviciilor, exploatarea eficientă și în condiții de siguranță a sistemelor de utilități publice al comunei Chiajna.
	Pentru asigurarea unor servicii prompte și constanță în calitatea prestării serviciilor oferite cetățenilor comunei Chiajna.
	Este necesar a se crea Compartimentul Patrimoniu și Utilități Publice, prin preluarea/înființarea unor posturi din cadrul aparatului de specialitate al primarului Comunei Chiajna. 
	În urma consultării funcționarilor publici de conducere din cadrul aparatului de specialitate al primarului, a rezultat acordul exprimat în scris a unor funcționari publici de execuție din diferite structuri de specialitate, care iși doresc mutarea definitivă în cadrul noului Compartiment propus spre înființare, fără a afecta structura organizatorică din care aceștia fac parte. Astfel, posturile care vor intra în componența Compartimentului Patrimoniu și Utilități Publice, sunt preluate din cadrul unor structuri ale aparatului de specialitate al primarului, respectiv înființate, după cum urmează:
- funcția publică de execuție de inspector, clasa I, grad profesional superior, ocupată de către doamna Ruse Dorina-Mirela, (cu repartizarea postului corespunzător funcţiei deţinute de funcţionarul public şi cu acordul scris nr.46298/17.10.2023 al funcţionarului public), din cadrul Biroului Taxe și Impozite - Serviciul Financiar Contabilitate, Taxe și Impozite, în condițiile art.507 alin.(1)-alin.(3), alin.(4) lit.a) și alin.(6) din O.U.G. nr.57/2019 privind Codul administrativ, cu modificările și completările ulterioare;
- funcția publică de execuție de inspector, clasa I, grad profesional principal, post nou înființat ca urmare a suplimentării numărului maxim de posturi alocate potrivit pct.1 din Anexa la O.U.G. nr.63/2010 (95 posturi alocate pentru anul 2023, din care 91 posturi aprobate);
- funcția publică de execuție de inspector, clasa I, grad profesional superior, înființată ca urmare a desființării funcției contractuale de execuție vacantă de administrator, treapta profesională I din cadrul Compartimentului Administrativ - Serviciul Administrativ și Gospodărire Comunală;
- funcția contractuală de execuție de administrator, treapta profesională I, ocupată de către domnul Ivanciu Ioan, prin mutarea cu tot cu post, din cadrul Compartimentului Administrativ- Serviciul Administrativ și Gospodărire Comunală, în condițiile art.40 alin.(1) lit.a) și lit.b) și art.41 alin.(2) și alin.(3) lit.b) din Legea nr.53/2003 - Codul muncii, republicată, cu modificările și completările ulterioare;
- funcția contractuală de execuție de administrator, treapta profesională I, ocupată de către domnul Nica Ionel prin mutarea cu tot cu post, din cadrul Compartimentului Administrativ - Serviciul Administrativ și Gospodărire Comunală, în condițiile art.40 alin.(1) lit.a) și lit.b) și art.41 alin.(2) și alin.(3) lit.b) din Legea nr.53/2003 - Codul muncii, republicată, cu modificările și completările ulterioare.
	Obiectivele principale ale compartimentului nou înființat, sunt următoarele:
a) administrarea, gestionarea şi întreţinerea patrimoniului public şi privat al Comunei Chiajna;
b) urmărirea concordanţei din punct de vedere al cantităţii, calităţii și valorii bunurilor/serviciilor facturate cu cele cuprinse în prevederile contractuale sau comenziile emise după caz;
c) administrarea spaţiilor și clădirilor Consiliului Local al Comunei Chiajna;
d) administrarea şi întreţinerea corespunzătoare a reţelei stradale şi trotuarelor comunei Chiajna;
e) administrarea şi întreţinerea corespunzătoare a reţelei de utilități publice și de semnalizare rutieră a comunei Chiajna;
f) întreţinerea şi repararea clădirilor unităţilor de învaţământ preuniversitare de pe raza comunei Chiajna;
g) certificarea realităţii, regularităţii și legalităţii bunurilor și prestărilor de servicii recepţionate;
h) urmărirea, executarea contractelor de concesiune, asociere, colaborare și închiriere;
i) elaborarea strategiilor locale privind dezvoltarea serviciilor comunitare de utilități publice și monitorizarea  implementării acestora.
Totodată, în cadrul Serviciului  Juridic, Autoritate Tutelară și Asistență Socială 
– Compartimentul Juridic – se impune suplimentarea cu un post contractual de execuție de consilier, gradul profesional II, post unic nou înființat ca urmare a suplimentării numărului maxim de posturi alocate potrivit pct.1 din Anexa la O.U.G. nr.63/2010 (95 posturi alocate pentru anul 2023, din care 91 posturi aprobate), cu atribuții privind tehnoredactarea actelor administrative (proiecte de dispoziții ale primarului, proiecte de hotărâri ale consiliului local) și înregistrarea acestora în EMOL, precum și acordarea de sprijin secretarului general al comunei în vederea asigurării procedurii de convocare a consiliului local dar şi pentru întocmirea unor lucrări de secretariat necesare pregătirii şedinţelor consiliului local;
și 
· Compartimentul Autoritate Tutelară și Asistență Socială - pentru respectarea cadrului legal cu privire la structura de personal pentru aparatul propriu al serviciilor publice de asistenţă socială înfiinţate la nivelul comunelor, potrivit art.4 alin.(2) din H.G. nr.797/2017, se impune înființarea postului contractual de specialitate de asistent social, cu responsabilitate în domeniul serviciilor sociale, post exceptat de la numărul maxim de posturi potrivit  art. III, alin. 2) din OUG nr. 63/2010 (în numărul maxim de posturi aprobate nu sunt incluse posturile salarizate din capitolul bugetar „Învățământ", „Sănătate" și „Asigurări şi asistenţă socială”).
		Totodată, funcția contractuală de execuție de muncitor necalificat, treapta profesională I din cadrul Compartimentului Administrativ - Serviciul Administrativ și Gospodărire Comunală, ocupată de domnul Aanicăi Costel, se transformă într-o funcție contractuală de execuție de muncitor calificat, treapta profesională I, fapt ce va determina modificarea contractului individual de muncă al salariatului mai sus menționat, în condițiile art.40 alin.(1) lit.a) și lit.b) și art.41 alin.(2) și alin.(3) lit.b), lit.c) și lit.e) din Legea nr.53/2003 - Codul muncii, republicată, cu modificările și completările ulterioare, pentru a veni în sprijinul salariaților care au atribuții în domeniul întreținerii clădirilor, reglării mașinilor-unelte, montarea, întreținerea și repararea utilajelor, echipamentelor ori uneltelor de lucru, cu care își desfășoară activitatea salariații din cadrul structurii mai sus menționată. Se menționează faptul că, domnul Aanicăi Costei îndeplinește condițiile pentru numirea în funcția de muncitor calificat, treapta profesională I din cadrul structurii organizatorice din care face parte.
Întrucât la nivelul aparatului de specialitate al primarului Comunei Chiajna nu este organizat un compartiment de resurse umane, activitatea de gestionare a resurselor umane este realizată de secretarul general al Comunei Chiajna.
Totodată, menționăm faptul că persoanele care ocupă funcţii de natură contractuală, nu au prevăzute în fişele postului atribuţii ce implică prerogative de putere publică, potrivit prevederilor art.370 alin.(2) din O.U.G. nr.57/2019 privind Codul administrativ, cu modificările și completările ulterioare.
Modificările structurii organizatorice se efectuează cu încadrarea în numărul maxim de posturi, precum și cu încadrarea în nivelul maxim al cheltuielilor de personal prevăzute în bugetul aprobat pentru anul 2023, cu respectarea dispoziţiilor art.III din O.U.G. nr.63/2010, pentru modificarea şi completarea Legii nr.273/2006 privind finanţele publice locale precum şi pentru stabilirea unor măsuri financiare, cu modificările și completările ulterioare.

	Urmare a celor susţinute, propun iniţierea unui proiect de hotărâre privind aprobarea înființării Compartimentului Patrimoniu și Utilități Publice în cadrul aparatului de specialitate al primarului Comunei Chiajna, modificarea organigramei și a statului de funcții aferente aparatului de specialitate al primarului și ale serviciilor publice din subordinea Consiliului Local Chiajna.

